Broj: 711-I-2450-P-286/22-04-24

Zagreb, 9. rujna 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Nataše Novaković, kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznice Klaudie Barčot, OIB: …………..**, **članice Uprave trgovačkog društva Sanitat Dubrovnik d.o.o. za komunalne djelatnosti** (**u daljnjem tekstu: SANITAT DUBROVNIK d.o.o.)** pokrenutom na osobni zahtjev obveznice Zaključkom Povjerenstva broj: 711-I-1424-P-286/22-02-24 od 25. svibnja 2022., na 185. sjednici održanoj 9. rujna 2022., donosi sljedeću

**ODLUKU**

1. **Obveznica Klaudia Barčot, članica Uprave trgovačkog društva SANITAT DUBROVNIK d.o.o., donošenjem Odluke o odabiru najpovoljnije ponude dana 3. ožujka 2022., kojom je kao najpovoljnija prihvaćena ponuda ponuditelja Zagrebačka banka d.d. za financiranje projekta rekonstrukcije tržnice u Gružu u vrijednosti 97.581,47 EUR-a, kod kojeg je ponuditelja obveznica bila u radnom odnosu posljednje dvije godine prije stupanja na navedenu dužnost, počinila je povredu odredbe članka 9. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obveznici se izriče novčana sankcija u iznosu od 4.000,00 kn.**
3. **Nalaže se obveznici Klaudiji Barčot da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB obveznice Klaudije Barčot -28622.**
4. **Ako obveznica novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznice.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti** **na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**
6. **Ova Odluka objavit će se na mrežnim stranicama Povjerenstva nakon uredne dostave obveznici.**

Obrazloženje

Povjerenstvo je na stručnom radnom sastanku Povjerenstva održanom dana 25. svibnja 2022. Zaključkom broj 711-I-1424-P-286/22-02-24 na osobni zahtjev pokrenulo postupak za utvrđivanje povreda odredaba ZSSI-a protiv obveznice Klaudie Barčot, članice Uprave trgovačkog društva Sanitat Dubrovnikd.o.o. Obveznica je istim Zaključkom pozvana dostaviti Povjerenstvu u roku od 15 dana od njegove dostave natječajnu dokumentaciju iz postupka povodom javnog poziva za prikupljanje ponuda za nabavu kredita za financiranje projekta Rekonstrukcije tržnice Gruž u Dubrovniku i to: odluku o izboru Povjerenstva, zapisnike te odluku o odabiru Zagrebačke banke d.d. kao najpovoljnijeg ponuditelja.

Obveznica je u roku utvrđenom navedenim Zaključkom dostavila natječajnu dokumentaciju koja je u Povjerenstvu zaprimljena 28. srpnja 2022. pod brojem: 711-U-7014-P-286/22-03-1, i to: Odluku o imenovanju članova Povjerenstva, Zapisnik o pregledu i ocjeni ponuda te Odluku o odabiru najpovoljnije ponude.

Uvidom u odluku trgovačkog društva Sanitat Dubrovnik d.o.o., broj 01-15/5-22 od 28. veljače 2022. o imenovanju članova Povjerenstva za odabir najpovoljnije ponude za nabavu kredita za financiranje projekta Rekonstrukcije tržnice u Gružu, utvrđeno je da su kao članovi navedenog Povjerenstva imenovani ………………………………………………………. te da je Odluku o imenovanju članova Povjerenstva potpisala obveznica Klaudia Barčot.

Nadalje, uvidom u Zapisnik o pregledu i ocjeni ponuda broj 01-15/6-22 od 02. ožujka 2022. (u daljnjem tekstu:-zapisnik) utvrđeno je da je predmet prikupljanja ponuda bila nabava dugoročnog kredita u iznosu od 18.500.000,00 HRK, odnosno 2.500.000,00 EUR-a za financiranje projekta Rekonstrukcije tržnice u Gružu, temeljem Glavnog projekta rekonstrukcije tržnice Gruž u Dubrovniku, izrađenog od ARP d.o.o. iz Splita, glavnog arhitekta ……………, dipl.ing.arh, oznaka projekta ZOP-02/17, Ispravak 2, prosinac 2020. godine i pravomoćne građevinske dozvole Upravnog odjela za izdavanje i provedbu dokumenata prostornog uređenja i gradnje Grada Dubrovnika od 07. svibnja 2021. godine. Također je utvrđeno da je datum početka i pregleda ocjene ponude 01. ožujka 2022. godine. Nadalje, u Zapisniku su rangirane valjane ponude prema odabiru za HRK prema sljedećem redoslijedu: Zagrebačka banka d.d. -767.234,79 HRK, Erste&Steiermarkische bank d.d. 850.442,70 HRK, Hrvatska poštanska banka d.d. 901.206,47 kn, OTP Banka d.d. 986.307,65 kn te Raiffeisebnabank Austria d.d. 2.323.513,14 kn. Također ponude su rangirane i prema odabiru za EUR i to: Zagrebačka banka d.d. 97.581,47 EUR-a, OTP banka d.d. 121.750,56 EUR-a, Hrvatska poštanska banka d.d. 121.784,66 EUR-a te Raiffeisenbank Austria d.d. 288.356,58 EUR-a. Zaključno, u Zapisniku se navedi da je Povjerenstvo za odabir najpovoljnije ponude za nabavu kredita za financiranje projekta rekonstrukcije tržnice u Gružu nakon pregleda i ocjene ponuda utvrdilo da ponuditelj Zagrebačka banka d.d. s ponudom od 25. veljače 2022. godine u iznosu 97.581,47 EUR-a, u potpunosti zadovoljava uvjete iz Javnog poziva za nabavu dugoročnog kredita te je ista prema kriteriju za odabir ocijenjena kao najpovoljnija ponuda s najnižom cijenom.

Uvidom u Odluku o odabiru najpovoljnije ponude broj 01-15/7-22 od 3. ožujka 2022., utvrđeno je da je obveznica Klaudia Barčot, članica Uprave trgovačkog društva Sanitat Dubrovnik d.o.o. temeljem prijedloga Povjerenstvo za odabir najpovoljnije ponude prema kriteriju najniže cijene, donošenjem iste Odluke koju je potpisala prihvatila ponudu Zagrebačke banke d.d. u iznosu od 97.581,47 u valuti EUR zafinanciranje projekta rekonstrukcije tržnice u Gružu, odredila njenu objavu na internetskoj stranici društva Sanitat Dubrovnik d.o.o., te sklapanja Ugovora o kreditu.

Obveznica je u imovinskoj kartici koju je podnijela Povjerenstvu povodom stupanja na dužnost članice Uprave trgovačkog društva Sanitat Dubrovnik d.o.o. navela da je u razdoblju koje obuhvaća dvije godine prije stupanja na navedenu dužnost bila zaposlenica Zagrebačke banke d.d. u kojoj je bila u radnom odnosu od 2005. do zaključno 15. srpnja 2021.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu odredbi navedenog Zakona.

Uvidom u sudski registar Trgovačkog suda u Dubrovniku, utvrđeno je da su osnivači trgovačkog društva Sanitat Dubrovnik d.o.o. Grad Dubrovnik, Općina Dubrovačko primorje, Općina Janjina, Općina Konavle, Općina Ston, Općina Trpanj, Općina Župa Dubrovačka i Općina Orebić, te je utvrđeno da je Klaudia Barčot odlukom od 21. rujna 2021. imenovana na funkciju članice Uprave trgovačkog društva Sanitat Dubrovnik d.o.o. Slijedom navedenog Klaudia Barčot je kao članica Uprave navedenog trgovačkog društva dužna pridržavati se odredbi ZSSI-a.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 41. stavkom 4. ZSSI-a propisano je da Povjerenstvo obvezno pokreće postupak iz svoje nadležnosti na osobni zahtjev obveznika.

Povjerenstvo napominje da zahtjeve obveznika za davanjem mišljenja Povjerenstva, u kojima obveznici iskazuju dvojbu predstavlja li povredu ZSSI-a neka njihova radnja koja se već dogodila ili određeno ponašanje koje već traje prije podnošenja zahtjeva, Povjerenstvo ne smatra zahtjevom obveznika za davanjem mišljenja u smislu članka 8. ZSSI-a, već osobnim zahtjevom obveznika za pokretanjem postupka za utvrđivanje povreda odredbi navedenog Zakona u smislu članka 41. stavka 4. ZSSI-a, kada je Povjerenstvo dužno pokrenuti postupak.

Naime, obveznica u svom zahtjevu zaprimljenom 20. svibnja 2022. navodi da je dana 25. siječnja 2022. trgovačko društvo Sanitat Dubrovnik d.o.o. raspisalo Javni poziv za prikupljanje ponuda za nabavu kredita za financiranje projekta Rekonstrukcije tržnice Gruž u Dubrovniku u iznosu od 2.500.000,00 EUR-a, odnosno za financiranje projekta Rekonstrukcije tržnice Gruž u Dubrovniku u iznosu od 18.500,00,00 HRK. Nadalje navodi da se na poziv za dostavu ponuda u valuti HRK javilo 5 poslovnih banaka, dok su se na javni poziv za prikupljanje ponuda u valuti EUR javile 4 poslovne banke. Nakon toga je stručno tročlano povjerenstvo pogledalo dostavljene ponude za obje valute, iste rangiralo po zadanim kriterijima te dana 02. ožujka 2022.g. dalo obrazloženi prijedlog za donošenje Odluke o odabiru najpovoljnije ponude.

Također navodi da je kao najpovoljnija ponuda za obje valute bila ponuda Zagrebačke banke d.d., koja je bila poslodavac obveznice do 15. srpnja 2021.g., u kojoj je od 01. travnja 2019. bila na poziciji bankara za trezorsko poslovanje, odnosno obiteljskog bankara. Zaključno je u zahtjevu obveznica istaknula da je dana 03.ožujka 2022. donesena Odluka o odabiru najpovoljnije ponude, ponuditelja Zagrebačka banka d.d. koju je osobno potpisala, s obzirom da u trgovačkom društvu Sanitat Dubrovnik d.o.o. nije bilo druge osobe ovlaštene za zastupanje i donošenje odluka, slijedom čega je obveznica zatražila mišljenje Povjerenstva je li u konkretnom slučaju bila u potencijalnom sukobu interesa te preporuku za daljnje postupanje.

Člankom 9. stavkom 1. ZSSI-a propisano je da obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes. Stavkom 2. istog članka propisano je da ako nije drugačije propisano zakonom, da će se obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod koji je bio u radnom odnosu posljednje dvije godine prije stupanja na dužnost.

U konkretnom je slučaju utvrđeno da je obveznica Klaudia Barčot u obnašanju dužnosti članice Uprave trgovačkog društva SANITAT DUBROVNIK d.o.o. dana 3. ožujka 2022. donijela Odluku kojom se kao najpovoljnija odabire ponuda ponuditelja Zagrebačka banka d.d. za financiranje projekta rekonstrukcije tržnice u Gružu.

Navedena je Odluka donesena temeljem prijedloga Povjerenstva za odabir najpovoljnije ponude, čije je članove obveznica imenovala, međutim, tek je njezinim donošenjem došlo do prihvata ponude Zagrebačke banke d.d. Obveznica je prije potpisivanja predmetne Odluke o odabiru ponude izvršila kontrolu rada članova navedenog Povjerenstva, odnosno provedenog postupka ocjene i odabira ponuda, s čijim se prijedlogom nakon izvršenog odabira u konačnici usuglasila.

Imajući u vidu da je obveznica bila zaposlenica navedene banka do 15. srpnja 2021., ista se trebala izuzeti od sudjelovanja u donošenju odluke koje utječu na poslovni interes Zagrebačke banke d.d., njezina bivšeg poslodavca kod kojeg je bila u radnom odnosu unutar razdoblja od dvije godine prije stupanja na dužnost, što je izričita zakonska obveza propisana člankom 9. stavkom 2. ZSSI-a.

Naime, zakonodavac je propisao da obveznik ZSSI-a nakon stupanja na javnu dužnost ne može donositi odluke koje utječu na poslovni interes bivšeg poslodavca kod kojeg je bio u radnom odnosu tijekom posljednje dvije godine prije stupanja na dužnost, jer u odnosu na bivšeg poslodavca ne može postupati objektivno i nepristrano, već je u takvoj situaciji dužan izuzeti se od postupanja te za to ovlastiti drugu osobu.

U situaciji kada obveznica Klaudia Barčot, članica Uprave trgovačkog društva SANITAT DUBROVNIK d.o.o. donosi Odluku kojom se odabire ponuda Zagrebačka banka d.d. za financiranje projekta rekonstrukcije tržnice u Gružu, temeljem čega će biti sklopljen ugovor o kreditu vrijednosti 97.581,47 EUR-a, nesporno odlučuje o ostvarivanju poslovnih interesa svojeg bivšeg poslodavca te time postupa suprotno odredbi članka 9. ZSSI-a.

Temeljem svega navedenog, Povjerenstvo je utvrdilo da je obveznica Klaudia Barčot, članica Uprave trgovačkog društva SANITAT DUBROVNIK d.o.o. povrijedila odredbu članka 9. stavak 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 9., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Prema članku 50. stavku 1. ZSSI-a ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika. Povjerenstvo kaznu izriče u iznosu od 4000,00 do 40.000,00 kuna vodeći računa o težini i posljedicama povrede Zakona. Prema stavku 2. navedenog članka izvršenje novčane sankcije obustavom isplate dijela neto mjesečne plaće ili obustava na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Sukladno stavku 3. odluka o sankciji dostavlja se osobno obvezniku. Po isteku roka iz stavka 1. navedenog članka izvršnu odluku Povjerenstvo dostavlja radi provedbe službi koja obavlja obračun plaće obvezniku.

Člankom 44. stavkom 5. ZSSI-a propisano je da se nakon uredne dostave odluke iz stavka 3. toga članka obvezniku ista objavljuje i na mrežnim stranicama Povjerenstva.

Uzimajući u obzir da je obveznica propustila postupiti suprotno jasnoj propisanoj zabrani postupanja temeljem koje je nastao poslovni odnos veće vrijednosti, Povjerenstvo smatra da je za utvrđenu povredu odredbi ZSSI-a primjereno obvezniku izreći novčanu sankciju.

Nadalje, uzimajući u obzir da se u konkretnom slučaju radi o osobi koja je stupanjem na snagu ZSSI-a po prvi put postala obveznik navedenog Zakona, kao i da je obveznica postupala temeljem prijedloga posebno imenovanog Povjerenstva, odnosno da nije postupila diskrecijski, te da je o toj okolnosti naknadno obavijestila Povjerenstvo prepoznajući osobnu odgovornost za dovršenu radnju, Povjerenstvo je uzimajući u obzir navedene okolnosti prilikom odmjeravanja visine novčane sankcije utvrdilo kako je u konkretnom slučaju primjereno izreći novčanu sankciju u iznosu od 4.000,00 kuna za opisanu povredu odredbe ZSSI-a.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Klaudia Barčot, osobnom dostavom

2. Objava na mrežnim stranicama Povjerenstva nakon uredne dostave obveznici

2. Pismohrana